SKRIFTLIG FORESPØRGSEL P-3853/02

af Francesco Fiori (PPE-DE) til Kommissionen

(23. december 2002)

Om: Eksport af osten Grana Padano til Schweiz

I den schweiziske forordning RS 632 110 411 om import af ost mellem Schweiz og Det Europæiske Fællesskab fastslås det, at osten Grana Padano er fritaget for told og kvoter, hvis den har et vandindhold, der ikke overstiger 33,2 %.

I november afvistes nogle partier Grana Padano-ost, der var mindst 16 måneder gamle, idet de i det ene tilfælde indeholdt 34,1 % vand og i det andet tilfælde 34,8 %.

Det fremgår af tidligere og nyere oplysninger, som de italienske myndigheder og forskningsinstitutter ligger inde med, at der ikke findes nogen Grana Padano-oste, der er mindst 16 måneder gamle, med et vandindhold over 33,2 %, medmindre man i forbindelse med forberedelsen af den prøve, der skal analyseres, fjerner en stor del af skorpen og osten under skorpen. Disse er som bekendt spiselige dele af Grana Padano-osten, og de bør naturligvis tages med ved en analyse.

Det er ikke muligt at foretage en kontradiktorisk analyse af en enkelt prøve, og proceduren vedrørende stikprøvekontrol ved grænserne i EU omfatter en kontradiktorisk prøveudtagning sammen med den berørte part eller dennes fuldmægtig, opdeling af prøven i seks lige store stykker, hvoraf et eller to overgives til eksportfirmaet, et sendes til analyse og de andre opbevares med henblik på eventuelle nye stikprøver i stridstilfælde.

- Kan Kommissionen oplyse, om de schweiziske toldembedsmænd foretager en stikprøvekontrol af et eneste prøvestykke (et kileformet stykke afskåret fra midten med skorpe på begge sider med en samlet vægt på ca. 1,5 kilo), der sendes til det laboratorium, der foretager fastlæggelsen af vandindholdet i Grana Padano-osten i henhold til den internationale norm FIL-IDF 4a-1982?

- Anser Kommissionen det for sandsynligt, at denne fremgangsmåde er et eksempel på en bevidst politik for at opnå en gradvis, men konstant begrænsning af importen, især for så vidt angår Grana Padano-ost?

- Mener Kommissionen, at der er tale om en indirekte protektionisme i modstrid med de trundlæggende regler for den frie handel mellem staterne?

Supplerende svarafgivet på Kommissionens vegne af Pascal Lamy

(12. marts 2003)

Forbundstoldlaboratoriet i Bern anvender til måling af vandindholdet i Grana Padano den såkaldte metode CH 5.02, der er beskrevet i den schweiziske liste over analysemetoder for levnedsmidler. Denne metode svarer til metoden FIL-IDF 4a-1982, som benyttes af medlemsstaternes toldlaboratorier. Da den metode, som det schweiziske laboratorium benytter, er akkrediteret ISO 17 025, skal resultaterne være i overensstemmelse med de stillede kvalitetskrav, bl.a. hvad angår mulighederne for at gentage og reproducere målinger.

Prøveudtagningen kan i sig selv give anledning til forskellige resultater alt efter udtagningstype og plan for stikprøveudtagningen. Med hensyn til udtagningstype udtager det schweiziske toldvæsen et cirkeludsnit af osten, medens den italienske industri udtager kerneprøver i osten. Med hensyn til planen for stikprøveudtagningen skal der tages hensyn til, at ostepartierne ikke er ens. Det schweiziske toldvæsen udtager normalt cirkeludsnit på 2-3 kilogram (kg) af ostene og udvælger tilfældigt en ost i hvert af 10 forskellige partier, dvs. 10 prøver. Der synes således at være tale om en repræsentativ stikprøve.

På basis af disse oplysninger har Kommissionen ikke noget objektivt grundlag for at sætte spørgsmålstegn ved kvaliteten af de resultater, som Forbundstoldlaboratoriet i Bern har opnået.

Kommissionen deler derfor ikke det ærede medlems frygt for, at Schweiz kunne ønske at begrænse importen fra EU ved hjælp af tvivlsomme metoder.

Handelen med ost mellem EU og Schweiz, som navnlig kommer til udtryk i italiensk eksport, har i det seneste tiår været kraftigt voksende. Der har imidlertid i de seneste år været en lille afmatning i den. Ikrafttrædelsen den 1. juni 2002 af aftalen mellem Det Europæiske Fællesskab og Schweiz om handel med landbrugsprodukter vil lette den bilaterale samhandel. Den fuldstændige liberalisering af ostemarkedet, der vil foregå gradvist over fem år, er en af denne aftales vigtige bestanddele. Det skal bemærkes, at aftalens bestemmelser (bilag 11, appendiks 6) fastsætter gensidig anerkendelse af ligestilling for EU og Schweiz af mælk og mejeriprodukter af køer, bestemt til konsum; disse produkter forsendes derfor mellem EU og Schweiz på samme betingelser som i EU. Tilsvarende vil de bilaterale strukturer, der er indført ved aftalen, gøre det muligt at forbedre samarbejdet med de schweiziske myndigheder, bl.a. om alle aspekter med tilknytning til denne integrering af markedet for ost.